·Το 2021 η πλατφόρμα, η οποία περιλάμβανε κατά κύριο λόγο τις προϋποθέσεις για την εισαγωγή και την εξαγωγή αγαθών, εμπλουτίστηκε περαιτέρω με πρόσθετες πληροφορίες σχετικά με τις εμπορικές συναλλαγές στον τομέα των υπηρεσιών, συμπεριλαμβανομένης μιας εργαλειοθήκης με τίτλο «Έναρξη του εμπορίου υπηρεσιών: εισαγωγές και εξαγωγές», ακολουθούμενη το 2022 από τη λειτουργία «Ο εμπορικός μου βοηθός για τις υπηρεσίες και τις επενδύσεις», η οποία καλύπτει τους νομικούς και θαλάσσιους τομείς στο πλαίσιο των συμφωνιών στο Ηνωμένο Βασίλειο και στον Καναδά. Για παράδειγμα, μια εταιρεία της ΕΕ που ενδιαφέρεται να παράσχει νομικές υπηρεσίες στο Ηνωμένο Βασίλειο, για την άσκηση του νομικού επαγγέλματος είτε στο εγχώριο είτε σε αλλοδαπό δίκαιο, μπορεί να βρει πληροφορίες σχετικά με διάφορες απαιτήσεις, όπως σχετικά με τη χορήγηση αδειών και εγκρίσεων, τα επαγγελματικά προσόντα, τη νομική μορφή, την ιθαγένεια ή τις προϋποθέσεις κατοικίας. Το πεδίο εφαρμογής αυτής της λειτουργίας θα επεκταθεί σταδιακά και σε άλλες τρίτες χώρες και τομείς.

Η Επιτροπή συνέχισε να παρέχει εκτεταμένη στήριξη και κατάρτιση σχετικά με την πλατφόρμα Access2Markets για τις επιχειρήσεις, τα κράτη μέλη και άλλους ενδιάμεσους φορείς, καθώς και πρόγραμμα κατάρτισης των εκπαιδευτών κατά τη διάρκεια του 2021 και αυτό προβλέπεται να συνεχιστεί. Μέχρι στιγμής, οι εκδηλώσεις έχουν προσεγγίσει περισσότερους από 6 500 οργανισμούς και έχουν καλύψει σχεδόν όλες τις γλώσσες της ΕΕ. Διοργανώθηκαν επίσης εκδηλώσεις με εταίρους εντός και εκτός της ΕΕ, όπως με το Κέντρο Βιομηχανικής Συνεργασίας ΕΕ–Ιαπωνίας, με την ICEX España ή την Deutsche Gesellschaft für Internationale Zusammenarbeit (GIZ). Η προώθηση προχώρησε περαιτέρω με τη χρήση ποικίλων μέσων επικοινωνίας και πλατφορμών, συμπεριλαμβανομένου του Twitter, καθώς και μέσω του ιστοτόπου της Επιτροπής, όπως επίσης και στο YouTube.

B.Δραστηριοποίηση σε διεθνές επίπεδο προς όφελος των ΜΜΕ — συγκεκριμένες δράσεις το 2021

Παρότι όλες οι εμπορικές συμφωνίες της ΕΕ έχουν ως στόχο να βοηθήσουν τις ΜΜΕ να αναπτύξουν τις επιχειρηματικές τους δραστηριότητες με ξένες αγορές και μέσα σε αυτές, τρεις ισχύουσες εμπορικές συμφωνίες της ΕΕ περιλαμβάνουν ειδικές διατάξεις για τις ΜΜΕ: Η συνολική οικονομική και εμπορική συμφωνία ΕΕ–Καναδά (CETA) περιλαμβάνει σύσταση σχετικά με τις ΜΜΕ, ενώ η συμφωνία οικονομικής εταιρικής σχέσης ΕΕ–Ιαπωνίας (ΣΟΕΣ ΕΕ–Ιαπωνίας) και η συμφωνία εμπορίου και συνεργασίας ΕΕ–Ηνωμένου Βασιλείου περιλαμβάνουν κεφάλαια για τις ΜΜΕ, τα οποία προβλέπουν ειδικά σημεία επαφής για τις ΜΜΕ σε κάθε πλευρά, επιφορτισμένα με την αποστολή να διασφαλίζουν ότι τα συμφέροντα και οι προοπτικές των ΜΜΕ αντικατοπτρίζονται στην εφαρμογή των αντίστοιχων συμφωνιών. Επιπλέον, τα κεφάλαια για τις ΜΜΕ προβλέπουν σειρά πρακτικών μέτρων για την περαιτέρω αύξηση της διαφάνειας για τις ΜΜΕ, κυρίως μέσω της ανταλλαγής πληροφοριών: Για παράδειγμα, σύμφωνα με το κεφάλαιο για τις ΜΜΕ της ΣΟΕΣ ΕΕ–Ιαπωνίας, η Ιαπωνία παρέχει (σε ιστότοπο ο οποίος είναι προσβάσιμος στο κοινό) ειδικές ανά προϊόν πληροφορίες πρόσβασης στην αγορά ανά τελωνειακό κωδικό για την εισαγωγή εμπορευμάτων, συμπεριλαμβανομένων συνδέσμων προς τις αρχές σχετικά με συμφωνηθέντα εμπορικά ζητήματα. Τα σημεία επαφής των μερών για τις ΜΜΕ συζητούν τρόπους για τον περαιτέρω εξορθολογισμό και τη βελτίωση των διαθέσιμων εργαλείων και πληροφοριών.

Το 2021 η Επιτροπή, από κοινού με τους εμπορικούς εταίρους, τα κράτη μέλη και τα ενδιαφερόμενα μέρη, συνέχισε να εφαρμόζει τις διατάξεις για τις ΜΜΕ στο πλαίσιο της CETA και της ΣΟΕΣ ΕΕ–Ιαπωνίας:

CETA

üΤα σημεία επαφής για τις ΜΜΕ συμφώνησαν σχετικά με ένα σχέδιο δράσης για τις ΜΜΕ, στο οποίο καθορίζονται οι συγκεκριμένες δράσεις και το χρονοδιάγραμμα για την εφαρμογή της σύστασης για τις ΜΜΕ. Σύμφωνα με τις προτεραιότητες του σχεδίου δράσης, τον Σεπτέμβριο του 2021 πραγματοποιήθηκε συζήτηση στρογγυλής τραπέζης για τις ΜΜΕ με την ευκαιρία της τέταρτης επετείου της CETA, η οποία διοργανώθηκε από την Επιτροπή με τη βοήθεια του Εμπορικού Επιμελητηρίου της Ευρωπαϊκής Ένωσης στον Καναδά (EUCCAN).

üΕπιπλέον, η ΕΕ και ο Καναδάς συνεργάζονται για τη στήριξη της δραστηριοποίησης των ΜΜΕ τους σε διεθνές επίπεδο. Ένα αξιοσημείωτο παράδειγμα είναι το κοινό έργο του δικτύου «Enterprise Europe Network» στον Καναδά και του EUCCAN, αφενός, και του Ευρωπαϊκού–Καναδικού Κέντρου Καινοτομίας και Έρευνας, αφετέρου, για την παροχή υπηρεσιών υποστήριξης των επιχειρήσεων και της καινοτομίας, που συμβάλλουν στην ενίσχυση της ανταγωνιστικότητας και της βιωσιμότητας των ευρωπαϊκών και καναδικών ΜΜΕ.

ΣΟΕΣ ΕΕ–Ιαπωνίας

üΤα σημεία επαφής για τις ΜΜΕ ολοκλήρωσαν μια κοινή έκθεση δραστηριοτήτων και η ΕΕ και η Ιαπωνία προώθησαν την προβολή τους προς τις ΜΜΕ μέσω του Κέντρου Βιομηχανικής Συνεργασίας ΕΕ–Ιαπωνίας, το οποίο εξέδωσε και πάλι το 2021 δύο φυλλάδια με θέμα «How to import from Japan to the EU using the EPA» (Πώς να πραγματοποιήσετε εισαγωγές από την Ιαπωνία στην ΕΕ χρησιμοποιώντας τη ΣΟΕΣ) και «How to export from the EU to Japan using the EPA» (Πώς να πραγματοποιήσετε εξαγωγές από την ΕΕ στην Ιαπωνία χρησιμοποιώντας τη ΣΟΕΣ).

üΤο γραφείο υποστήριξης της συμφωνίας οικονομικής εταιρικής σχέσης (ΣΟΕΣ) του Κέντρου κατά την περίοδο αναφοράς διοργάνωσε και πάλι 47 σεμινάρια κατάρτισης και διαδραστικά διαδικτυακά σεμινάρια με επιχειρήσεις και εκπόνησε σχετικά ενημερωτικά δελτία σχετικά με διάφορες πτυχές της ΣΟΕΣ ΕΕ–Ιαπωνίας, μεταξύ άλλων σχετικά με τις γεωγραφικές ενδείξεις, τους κανόνες καταγωγής, το κεφάλαιο για τις ΜΜΕ, την αλιεία, τα γαλακτοκομικά προϊόντα, την κινητικότητα των ανθρώπινων πόρων κ.λπ. Το Κέντρο συνεργάζεται επίσης με τους οργανισμούς προώθησης του εμπορίου των κρατών μελών και άλλα ευρωπαϊκά και ιαπωνικά δίκτυα, όπως το δίκτυο «Enterprise Europe Network» (EEN) με στόχο να φέρει τη ΣΟΕΣ πιο κοντά στις ΜΜΕ.